title: Rozhodnutie Súdneho dvora Európskej únie z 11. októbra 2016 o prístupe verejnosti k dokumentom, ktoré Súdny dvor Európskej únie uchováva pri výkone svojich administratívnych úloh

text:
               30.11.2016

               SK

               Úradný vestník Európskej únie

               C 445/3

         ROZHODNUTIE SÚDNEHO DVORA EURÓPSKEJ ÚNIE
   z 11. októbra 2016
   o prístupe verejnosti k dokumentom, ktoré Súdny dvor Európskej únie uchováva pri výkone svojich administratívnych úloh
   (2016/C 445/03)
   SÚDNY DVOR EURÓPSKEJ ÚNIE,
   so zreteľom na článok 15 ods. 3 Zmluvy o fungovaní Európskej únie,
   so zreteľom na stanovisko Správneho výboru z 26. septembra 2016,
   keďže je potrebné stanoviť pravidlá o prístupe verejnosti k dokumentom, ktoré Súdny dvor Európskej únie uchováva pri výkone svojich administratívnych úloh,
   PRIJÍMA TOTO ROZHODNUTIE:
   Článok 1
   Rozsah pôsobnosti
   1.   Toto rozhodnutie sa uplatňuje na všetky dokumenty, ktoré Súdny dvor Európskej únie uchováva, to znamená dokumenty, ktoré vypracoval alebo získal a má ich vo svojej držbe, v rámci výkonu svojich administratívnych úloh.
   2.   Týmto rozhodnutím nie sú dotknuté práva na prístup verejnosti k dokumentom Súdneho dvora Európskej únie, ktoré prípadne vyplývajú z nástrojov medzinárodného práva alebo z aktov, ktoré ich vykonávajú.
   Článok 2
   Oprávnené osoby
   1.   Každý občan Európskej únie a každá fyzická alebo právnická osoba s bydliskom alebo so sídlom v niektorom členskom štáte má právo na prístup k dokumentom Súdneho dvora Európskej únie uvedeným v článku 1 ods. 1 za podmienok stanovených v tomto rozhodnutí.
   2.   Súdny dvor Európskej únie môže za rovnakých podmienok umožniť prístup k týmto dokumentom ktorejkoľvek fyzickej alebo právnickej osobe, ktorá nemá bydlisko alebo sídlo v niektorom členskom štáte.
   Článok 3
   Výnimky
   1.   Súdny dvor Európskej únie odmietne prístup k dokumentu v prípade, ak by sa jeho zverejnením porušila ochrana:

               a)

               verejného záujmu týkajúceho sa:

                           —

                           verejnej bezpečnosti,

                           —

                           obrany a vojenských vecí,

                           —

                           medzinárodných vzťahov,

                           —

                           finančnej, menovej alebo hospodárskej politiky Únie alebo niektorého členského štátu;

               b)

               súkromia alebo bezúhonnosti jednotlivca, predovšetkým v súlade s právnymi predpismi Únie týkajúcimi sa ochrany osobných údajov.

         2.   Súdny dvor Európskej únie odmietne prístup k dokumentu v prípade, ak by sa jeho zverejnením porušila ochrana:

               —

               obchodných záujmov fyzickej alebo právnickej osoby, vrátane duševného vlastníctva,

               —

               súdneho konania a právneho poradenstva,

               —

               účelu inšpekcií, vyšetrovania a kontroly.

         3.   Prístup k dokumentu, ktorý Súdny dvor Európskej únie vypracoval pre vnútornú potrebu alebo ktorý získal a vzťahuje sa k záležitosti, v ktorej ešte nerozhodol, bude odmietnutý v prípade, ak by zverejnenie dokumentu mohlo vážne narušiť rozhodovací proces Súdneho dvora Európskej únie.
   Prístup k dokumentu, ktorý obsahuje stanoviská pre vnútornú potrebu, ktoré sú súčasťou rokovaní a predbežných porád vedených na Súdnom dvore Európskej únie alebo mimo neho, ak sa na nich Súdny dvor Európskej únie zúčastnil, bude odmietnutý aj po prijatí rozhodnutia, ak by zverejnenie dokumentu mohlo vážne narušiť rozhodovací proces Súdneho dvora Európskej únie.
   4.   Výnimky uvedené v odsekoch 2 a 3 sa neuplatnia, ak preváži verejný záujem na zverejnení daného dokumentu.
   5.   Ak sa ktorákoľvek z výnimiek uvedených v odsekoch 1, 2 a 3 vzťahuje iba na niektoré časti požadovaného dokumentu, zostávajúce časti dokumentu sa uvoľnia na zverejnenie.
   6.   Výnimky uvedené v odsekoch 1, 2 a 3 sa uplatňujú iba počas obdobia, v priebehu ktorého je ochrana odôvodnená na základe obsahu daného dokumentu. Výnimky sa môžu uplatňovať najdlhšie počas obdobia 30 rokov. V prípade dokumentov, na ktoré sa vzťahujú výnimky týkajúce sa súkromia alebo obchodných záujmov, sa môžu výnimky, ak to je nevyhnutné, uplatňovať aj počas dlhšieho obdobia.
   7.   Týmto článkom nie sú dotknuté ustanovenia článku 9.
   Článok 4
   Podanie prvej žiadosti
   1.   Žiadosť o prístup k dokumentu Súdneho dvora Európskej únie musí byť vyhotovená v jednom z úradných jazykov Únie na formulári, ktorý je dostupný na internetovej stránke Súdneho dvora Európskej únie. Musí byť zaslaná predovšetkým elektronicky v súlade s pokynmi, ktoré sa nachádzajú na uvedenej internetovej stránke alebo výnimočne poštou alebo faxom.
   2.   Žiadosť musí byť formulovaná dostatočne presným spôsobom a musí obsahovať najmä údaje, ktoré umožňujú identifikovať požadované dokumenty, ako aj meno a adresu žiadateľa.
   3.   Ak žiadosť nie je dostatočne presná, Súdny dvor Európskej únie požiada žiadateľa, aby žiadosť spresnil, a žiadateľovi pri tom pomôže.
   4.   V prípade žiadosti týkajúcej sa veľmi dlhého dokumentu alebo veľkého počtu dokumentov sa môže Súdny dvor Európskej únie so žiadateľom neformálne poradiť s cieľom nájsť vhodné riešenie.
   5.   Žiadateľ nie je povinný uviesť dôvod svojej žiadosti.
   Článok 5
   Postup pri vybavovaní prvej žiadosti
   1.   Ihneď po zaevidovaní formuláru obsahujúceho žiadosť sa žiadateľovi písomne (elektronickou poštou, poštou alebo faxom) pošle potvrdenie o jej prijatí.
   2.   V lehote maximálne jedného mesiaca od tohto zaevidovania Súdny dvor Európskej únie povolí prístup k požadovanému dokumentu a poskytne ho žiadateľovi.
   3.   Ak Súdny dvor Európskej únie nemôže sprístupniť požadovaný dokument, žiadateľovi v lehote uvedenej v odseku 2 písomne oznámi dôvody úplného alebo čiastočného zamietnutia, pričom informuje žiadateľa o jeho práve podať opakovanú žiadosť v lehote jedného mesiaca od doručenia odpovede.
   4.   Vo výnimočných prípadoch, napríklad v prípade žiadosti týkajúcej sa veľmi dlhého dokumentu alebo veľkého počtu dokumentov, možno lehotu stanovenú v odseku 2 predĺžiť o jeden mesiac pod podmienkou, že žiadateľovi sa táto skutočnosť vopred oznámi a poskytne sa mu podrobné odôvodnenie.
   5.   V prípade uvedenom v článku 4 ods. 3 začne lehota na odpoveď plynúť až od momentu, keď Súdny dvor Európskej únie disponuje dodatočnými informáciami od žiadateľa, ktoré dostatočne spresňujú žiadosť.
   6.   Na výpočet lehôt sa analogicky uplatní nariadenie (EHS, Euratom) č. 1182/71, ktorým sa stanovujú pravidlá pre lehoty, dátumy a termíny (Ú. v. ES L 124, 8.6.1971, s. 1; Mim. vyd. 01/001 s 51).
   Článok 6
   Podanie opakovanej žiadosti
   1.   Žiadateľ môže podať opakovanú žiadosť v prípade úplne alebo čiastočne negatívnej odpovede na svoju prvú žiadosť.
   2.   Ak Súdny dvor Európskej únie neodpovie na prvú žiadosť v stanovenej lehote, žiadateľ je oprávnený podať opakovanú žiadosť.
   3.   Opakovaná žiadosť musí byť zaslaná Súdnemu dvoru Európskej únie v lehote jedného mesiaca buď od doručenia odpovede o úplnom alebo čiastočnom odmietnutí prístupu k požadovanému dokumentu, alebo od uplynutia lehoty na odpoveď, ak Súdny dvor Európskej únie na prvú žiadosť vôbec neodpovedal.
   4.   Opakovaná žiadosť musí byť formulovaná v súlade s formálnymi požiadavkami stanovenými v článku 4.
   Článok 7
   Postup pri vybavovaní opakovanej žiadosti
   1.   Opakovaná žiadosť sa vybavuje postupom stanoveným v článku 5 s výnimkou informácie o práve na podanie opakovanej žiadosti.
   2.   Ak Súdny dvor Európskej únie úplne alebo čiastočne zamietne opakovanú žiadosť, informuje žiadateľa o dostupných procesných prostriedkoch proti tomuto zamietnutiu, teda o možnosti podať žalobu za podmienok stanovených v článku 263 Zmluvy o fungovaní Európskej únie alebo podať sťažnosť Európskemu ombudsmanovi za podmienok stanovených v článku 228 Zmluvy o fungovaní Európskej únie.
   3.   Ak Súdny dvor Európskej únie neodpovie na opakovanú žiadosť v stanovenej lehote, považuje sa to za negatívnu odpoveď a žiadateľ je oprávnený využiť procesné prostriedky uvedené v odseku 2.
   Článok 8
   Príslušné orgány
   1.   Orgánom príslušným na rozhodovanie o odpovedi na prvú žiadosť o prístup k dokumentu je generálny riaditeľ pre komunikáciu.
   2.   Ak požadovaný dokument uchováva kancelária Súdneho dvora, príslušným orgánom je zástupca tajomníka Súdneho dvora, ak požadovaný dokument uchováva kancelária Všeobecného súdu, príslušným orgánom je zástupca tajomníka Všeobecného súdu.
   Zástupcovia tajomníka Súdneho dvora a Všeobecného súdu môžu delegovať právomoci príslušného orgánu pri prvej žiadosti na referenta ich kancelárie.
   3.   Orgánom príslušným na rozhodovanie o odpovedi na opakovanú žiadosť je tajomník Súdneho dvora alebo, ak sa opakovaná žiadosť týka dokumentu, ktorý uchováva kancelária Všeobecného súdu, tajomník Všeobecného súdu.
   4.   Ak členský štát, ktorému bola predložená žiadosť o prístup k dokumentu, ktorý uchováva a ktorý pochádza od Súdneho dvora Európskej únie v rámci výkonu jeho administratívnych funkcií, požiada Súdny dvor Európskej únie o konzultáciu, odpoveď na túto žiadosť o konzultáciu poskytne orgán, ktorý by bol podľa odseku 3 príslušný na odpoveď na opakovanú žiadosť o prístup týkajúcu sa tohto dokumentu podanú priamo Súdnemu dvoru Európskej únie.
   5.   Tajomník Súdneho dvora môže určiť odchylne od odseku 1 iný orgán príslušný na rozhodovanie o odpovedi na prvú žiadosť o prístup k dokumentu.
   Článok 9
   Dokumenty tretích osôb
   1.   Súdny dvor Európskej únie poskytne prístup k dokumentu tretej osoby vo svojej držbe iba po získaní súhlasu dotknutej tretej osoby.
   2.   Na účely tohto článku sa „treťou osobou“ rozumie akákoľvek fyzická alebo právnická osoba alebo akýkoľvek subjekt mimo Súdneho dvora Európskej únie vrátane členských štátov, iných inštitúcií alebo orgánov Európskej únie, ako aj tretích krajín.
   3.   Ak je Súdnemu dvoru Európskej únie podaná žiadosť o prístup k dokumentu tretej osoby, príslušný orgán sa poradí s dotknutou treťou osobou, aby zistil, či má výhrady k zverejneniu tohto dokumentu, pokiaľ priamo nerozhodne o zamietnutí tohto zverejnenia na základe jednej z výnimiek uvedených v článku 3.
   Článok 10
   Podmienky prístupu
   1.   Dokumenty sa poskytnú v existujúcej verzii a formáte. Súdny dvor Európskej únie nie je na základe tohto rozhodnutia povinný na žiadosť žiadateľa vyhotoviť nový dokument alebo zhromažďovať informácie.
   Poskytovaná kópia môže mať listinnú alebo elektronickú podobu. V tomto ohľade sa plne zohľadňuje želanie žiadateľa.
   V prípade objemných dokumentov alebo dokumentov, s ktorými sa ťažko narába, môže byť žiadateľ vyzvaný, aby do nich nahliadol priamo na mieste.
   2.   Ak dokument už bol uvoľnený Súdnym dvorom Európskej únie alebo inou inštitúciou na zverejnenie a ak je ľahko prístupný, Súdny dvor Európskej únie sa môže obmedziť na informovanie žiadateľa o tom, ako ho možno získať.
   Článok 11
   Náklady na prístup
   1.   Od žiadateľa možno vyžadovať poplatok za vyhotovenie požadovaných kópií dokumentov a za ich zaslanie.
   2.   Nahliadanie na mieste a kópie, ktoré nemajú viac než dvadsať strán formátu A4, sú bezplatné.
   3.   Poplatok za vyhotovenie a zaslanie kópií sa vypočíta na základe sadzby, ktorú stanovuje rozhodnutie tajomníka Súdneho dvora. Tento poplatok nemôže prekročiť skutočné náklady úkonu.
   4.   Zverejnené dokumenty naďalej podliehajú vlastnému cenovému systému.
   Článok 12
   Rozmnožovanie dokumentov
   1.   Týmto rozhodnutím nie sú dotknuté akékoľvek existujúce predpisy o autorských právach, ktoré môžu obmedzovať právo tretej osoby na rozmnožovanie alebo využívanie dokumentov uvoľnených na zverejnenie.
   2.   Dokumenty, ku ktorým má Súdny dvor Európskej únie autorské právo a ktoré sú na základe tohto rozhodnutia uvoľnené na zverejnenie, nemožno rozmnožovať alebo použiť na komerčné účely bez predchádzajúceho písomného súhlasu Súdneho dvora Európskej únie.
   Článok 13
   Vykonávacie opatrenia
   Tajomník Súdneho dvora prijme opatrenia potrebné na uplatňovanie tohto rozhodnutia. Tieto opatrenia sa zverejnia na internetovej stránke Súdneho dvora Európskej únie.
   Článok 14
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Toto rozhodnutie nahrádza a zrušuje rozhodnutie Súdneho dvora Európskej únie z 11. decembra 2012 o prístupe verejnosti k dokumentom, ktoré Súdny dvor Európskej únie uchováva pri výkone svojich administratívnych úloh (Ú. v. EÚ C 38, 9.2.2013, s. 2).

      V Luxemburgu 11. októbra 2016

            Tajomník

         Alfredo CALOT ESCOBAR

            Predseda

         Koen LENAERTS


title: Rozhodnutie Rady (EÚ) 2017/876 z 18. mája 2017 o pristúpení Európskej únie k Medzinárodnému poradnému výboru pre bavlnu (ICAC)

text:
               23.5.2017

               SK

               Úradný vestník Európskej únie

               L 134/23

         ROZHODNUTIE RADY (EÚ) 2017/876
   z 18. mája 2017
   o pristúpení Európskej únie k Medzinárodnému poradnému výboru pre bavlnu (ICAC)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 3 a 4 v spojení s jej článkom 218 ods. 6,
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               Únia je členom mnohých medzinárodných komoditných orgánov, ale nie je členom Medzinárodného poradného výboru pre bavlnu (ďalej len „výbor ICAC“).

               (2)

               Rada 27. apríla 2004, 27. mája 2008 a 10. mája 2010 v záveroch o akčnom pláne EÚ pre reťazce poľnohospodárskych komodít, závislosť a chudobu a o partnerstve EÚ-Afrika na podporu rozvoja bavlnárskeho odvetvia a o posilnení činnosti Únie v oblasti komodít vyzvala Komisiu, aby zvážila členstvo Únie vo výbore ICAC.

               (3)

               Rada 16. septembra 2013 poverila Komisiu, aby v mene Únie rokovala o pristúpení Únie k výboru ICAC v súlade s článkom II oddielmi 1 a 2 pravidiel výboru ICAC a predpisov, pričom uviedla, že členstvo vo výbore ICAC je vzhľadom na význam bavlny pre poľnohospodárstvo, priemysel a obchod v záujme Únie. Únia je producentom bavlny a z čistého dovozcu bavlny sa od roku 2009 stala čistým vývozcom bavlny. Textilný a odevný priemysel Únie navyše používa veľké množstvo bavlnenej látky. Bavlna predstavuje tiež významnú oblasť európskej rozvojovej spolupráce, pretože Únia je pre africké bavlnárske odvetvie aj naďalej jedným z hlavných darcov.

               (4)

               Únia zaplatí príspevok v súlade s článkom II oddielom 2 písm. a) bodom 2 písm. c) pravidiel a predpisov výboru ICAC. Únia nenesie zodpovednosť za žiadne súčasné ani budúce finančné nedoplatky jednotlivých členov výboru ICAC.

               (5)

               Je potrebné, aby sa protokol č. 4 o bavlne (2), ktorý tvorí prílohu k Aktu o pristúpení z roku 1979 naďalej zohľadňoval aj po pristúpení Únie k výboru ICAC.

               (6)

               Únia by preto mala pristúpiť k výboru ICAC,

         PRIJALA TOTO ROZHODNUTIE:
   Článok 1
   Pristúpenie Európskej únie k Medzinárodnému poradnému výboru pre bavlnu sa týmto schvaľuje v mene Únie.
   Pravidlá a predpisy výboru ICAC sa pripojené k tomuto rozhodnutiu.
   Článok 2
   Predseda Rady určí osobu(-y) splnomocnenú(-é) vykonať v mene Únie oznámenie uvedené v článku II oddieli 2 písm. a) pravidiel a predpisov výboru ICAC.
   Článok 3
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 18. mája 2017

            Za Radu

            predseda

         C. ABELA

      (1)  Súhlas zo 16. mája 2017 (zatiaľ neuverejnený v úradnom vestníku).

      (2)  Ú. v. ES L 291, 19.11.1979, s. 174.

         Obsah

                  ČLÁNOK I

               MANDÁT
               26

                  ČLÁNOK II

               ČLENSTVO
               26

                  ČLÁNOK III

               PORADNÝ VÝBOR
               28

                  ČLÁNOK IV

               STÁLY VÝBOR
               28

                  ČLÁNOK V

               ÚRADNÍCI STÁLEHO VÝBORU
               30

                  ČLÁNOK VI

               PODVÝBORY STÁLEHO VÝBORU
               31

                  ČLÁNOK VII

               SEKRETARIÁT
               32

                  ČLÁNOK VIII

               ROZPOČTOVÉ POSTUPY
               33

                  ČLÁNOK IX

               POSKYTOVANIE INFORMÁCIÍ
               34

                  ČLÁNOK X

               JAZYKY
               35

                  ČLÁNOK XI

               HLASOVANIE
               36

                  ČLÁNOK XII

               SPOLUPRÁCA S INÝMI ORGANIZÁCIAMI
               36

                  ČLÁNOK XIII

               ZMENY
               36

                  ČLÁNOK XIV

               NAHRADENIE
               36

                  Kancelária sekretariátu

                  1629 K Street NW Suite 702

                  Washington DC 20006 USA

                  Telefón: (202) 463-6660

                  Fax: (202) 463-6950

                  Email: secretariat@icac.org

      ROKOVACÍ PORIADOK
      MEDZINÁRODNÉHO PORADNÉHO VÝBORU PRE BAVLNU
      prijatý na 31. plenárnom zasadnutí 16. júna 1972
      (so zmenami prijatými 11. decembra 2015 na 74. plenárnom zasadnutí)

         ČLÁNOK I – MANDÁT

      Úlohou Medzinárodného poradného výboru pre bavlnu (International Cotton Advisory Committee, ďalej len „ICAC“) je:

                  a)

                  sledovať a dôsledne skúmať vývojové tendencie ovplyvňujúce svetovú situáciu v sektore bavlny;

                  b)

                  zbierať, rozširovať a viesť úplné, autentické a aktuálne štatistiky a iné informácie týkajúce sa produkcie, obchodu, spotreby, zásob a cien bavlny a iných textilných vláken alebo textílií vo svete, ak majú vplyv na hospodárstvo v sektore bavlny a nezdvojujú sa tým úlohy, ktoré členovia uložili iným medzinárodným orgánom;

                  c)

                  navrhovať členom ICAC v prípade potreby akékoľvek opatrenia, ktoré ICAC považuje za primerané a prípustné na posilnenie medzinárodnej spolupráce zameranej na vývoj a udržanie zdravého svetového hospodárstva v sektore bavlny;

                  d)

                  tvoriť fórum pre medzinárodné diskusie o otázkach súvisiacich s cenami bavlny, a to bez toho, aby ovplyvňovali diskusie, ktoré sa aktuálne vedú na iných fórach, napríklad v rámci Konferencie OSN pre obchod a rozvoj (UNCTAD). Takéto diskusie by sa mali uskutočňovať pravidelne v rámci stáleho výboru a na ročných plenárnych zasadnutiach.

         ČLÁNOK II – ČLENSTVO

         Oddiel 1– Oprávnenosť na členstvo

                  a)

                  Členstvo v ICAC je otvorené pre všetkých členov OSN alebo Organizácie OSN pre výživu a poľnohospodárstvo, ktorí vyjadria záujem o sektor bavlny.

                  b)

                  Akýkoľvek iný štát, ktorý vyjadrí záujem o sektor bavlny, môže o členstvo požiadať.

         Oddiel 2 – Získanie členstva: záväzky pristupujúcich členov

      Pristúpenie k ICAC sa vykoná týmito postupmi:

                  a)

                  Žiadateľ adresuje výkonnému riaditeľovi oznámenie, v ktorom uvedie, že:

                              1.

                              má záujem o sektor bavlny;

                              2.

                              je pripravený plniť povinnosti vyplývajúce z členstva, pokiaľ ide o:

                                          a)

                                          prijatie aktuálne platného rokovacieho poriadku ICAC;

                                          b)

                                          poskytovanie informácií týkajúcich sa situácie v sektore bavlny a súvisiacich vecí v súlade s predpísanými požiadavkami ICAC a akýmikoľvek pracovnými programami, ktoré môžu byť schválené z času na čas a

                                          c)

                                          platbu svojho členského poplatku.

                  b)

                  Stály výbor alebo prípadne poradný výbor následne posúdi oznámenie žiadateľa.

                  c)

                  Obvykle sa pristúpenie žiadateľa, ktorý splní podmienky členstva podľa ustanovení oddielu 1 písm. a) tohto článku, potvrdí na najbližšom zasadnutí stáleho výboru. Ak by sa však otázka pristúpenia predostrela na plenárnom zasadnutí, pristúpenie potvrdí poradný výbor.

                  d)

                  Žiadosť o členstvo v súlade s ustanoveniami oddielu 1 písm. b. tohto článku posúdi poradný výbor.

                  e)

                  Vždy keď stály výbor alebo poradný výbor potvrdí alebo schváli prijatie žiadateľa do ICAC, zároveň potvrdí výšku finančného príspevku vymeraného pre tohto člena v roku jeho pristúpenia v súlade s ustanoveniami oddielu 4 písm. c. tohto článku.

                  f)

                  Výkonný riaditeľ písomne oznámi príslušnému žiadateľovi rozhodnutie, ktoré bolo v tejto veci prijaté.

         Oddiel 3 – Zrušenie členstva

      Zrušenie členstva akéhokoľvek člena v ICAC sa vykoná týmto postupom:

                  a)

                  Každý člen, ktorý chce zrušiť svoje členstvo, adresuje na tento účel oznámenie výkonnému riaditeľovi, v ktorom uvedie dátum, ku ktorému si želá členstvo zrušiť, tento dátum musí byť najmenej 30 dní od dátumu prijatia oznámenia výkonným riaditeľom.

                  b)

                  Výkonný riaditeľ oznámi poradnému výboru alebov prípade potreby stálemu výboru každé zrušenie členstva a po uznaní tohto zrušenia členstva oznámi príslušnému členovi jeho stav finančných záväzkov voči ICAC.

         Oddiel 4 – Finančné povinnosti členov

                  a)

                  Členský poplatok každého člena je suma zaokrúhlená na najbližších 100 USD pozostávajúca:

                              1.

                              zo základného príspevku: 40 percent celkových členských poplatkov sa rovnakým dielom rozdelí medzi členov, a

                              2.

                              z pomerného príspevku: celková suma pomerných príspevkov sa vypočíta z rozpočtových potrieb odpočítaním sumy rovnakých príspevkov. Pomerný príspevok sa vymeria na základe priemerného obchodu so surovou bavlnou (vývoz plus dovoz) za posledné štyri bavlnárske roky (august – júl), ukončené pred rozpočtovým rokom ICAC, na ktorý sa príspevky vzťahujú.

                  b)

                  Členské poplatky sú splatné k 1. júlu každého roka a majú sa zaplatiť v lehote nasledujúcich troch mesiacov rozpočtového roka ICAC. Každá platba prijatá od členského štátu sa uplatňuje na najdlhšie nevyrovnanú pohľadávku príslušného člena voči ICAC.

                  c)

                  Prvý členský poplatok člena v ICAC sa vypočíta podľa oddielu 4 písm. a. tohto článku. Tento počiatočný členský poplatok sa vypočíta úmerne podľa počtu zvyšných celých štvrťrokov rozpočtového roka ICAC. Pomerný príspevok sa určí na základe pomeru priemerného obchodného obratu, ktorý sa použil na stanovenie naposledy vymeraných pomerných príspevkov pre existujúcich členov.

                  d)

                  Prvý členský poplatok člena, ktorý získa členstvo v ICAC, je splatný ku dňu, kedy jeho členstvo nadobudne platnosť a má sa zaplatiť v lehote nasledujúcich troch mesiacov.

                  e)

                  Po zrušení alebo pozastavení členstva sa členovi žiadna časť členského poplatku za rozpočtový rok ICAC, počas ktorého sa členstvo zruší, neodpúšťa, ani nevracia. Neuhradený členský poplatok za príslušný rok je splatný ku dňu, kedy výkonný riaditeľ prijme oznámenie uvedené v oddiele 3 písm. a. tohto článku.

                  f)

                  Ak má člen nedoplatok členského poplatku za dvanásť mesiacov s výnimkou minimálnej sumy, ktorá nesmie prekročiť 15 percent aktuálneho ročného vymeraného členského poplatku, výkonný riaditeľ príslušnému členovi oznámi, že pokiaľ neuhradí dlžnú sumu do šiestich mesiacov odo dňa oznámenia, poskytovanie dokumentov a iných služieb sa po tejto lehote zastaví. Ak sa dlžná suma počas ďalších šiestich mesiacov neuhradí, je tomuto členovi pozastavené členstvo.

                  g)

                  Člen, ktorý zrušil svoje členstvo podľa oddielu 3 tohto článku, alebo ak jeho členstvo bolo pozastavené podľa oddielu 4 písm. f., nebude opätovne prijatý za člena, kým neuhradí najmenej jednu pätinu celkovej dlžnej sumy voči ICAC. Členstvo môže pokračovať iba ak sa neakumulujú žiadne ďalšie nedoplatky, kým úplne nesplatí svoju dlžobu voči výboru, a iba vtedy, ak člen naďalej uhrádza dlžnú sumu výboru v splátkach vo výške najmenej jednej štvrtiny zostatku ročne.

         ČLÁNOK III – PORADNÝ VÝBOR

         Oddiel 1 – Vymedzenie pojmu

      V tomto rokovacom poriadku označuje pojem „poradný výbor“ plenárne zasadnutie ICAC.

         Oddiel 2 – Frekvencia a miesto zasadnutí

      Zasadnutia poradného výboru sa organizujú na pozvanie členov. Pravidelné zasadnutia sa obvykle organizujú najmenej raz v kalendárnom roku. Dodatočné zasadnutia môže zvolať stály výbor. Ponuky na usporiadanie plenárnych zasadnutí nemožno prijať od členov, ktorí majú viac ako ročný nedoplatok členského príspevku voči ICAC.
      Zasadnutia poradného výboru sa striedajú v najväčšej možnej miere medzi členmi, ktoré bavlnu vyvážajú, a členmi, do ktorých sa bavlna dováža. Keďže sídlo organizácie sa nachádza v Spojených štátoch amerických, zasadnutia by sa tam mali častejšie konať ako na území iných členov a vo všeobecnosti najviac v päťročných intervaloch.

         Oddiel 3 – Účasť na zasadnutiach

      Pozvanie, v ktorom člen štát ponúka Medzinárodnému poradnému výboru pre bavlnu usporiadanie zasadnutia poradného výboru, znamená, že na zasadnutí sa môžu zúčastniť a zapájať sa delegácie všetkých členov, ktoré si to želajú. Samotný výbor môže vydať pozvánky pre členov.

         Oddiel 4 – Postup na zasadnutiach

                  a)

                  Na každom zasadnutí poradného výboru hostiteľ určí predsedu konferencie. Predseda stáleho výboru plní funkciu prvého podpredsedu. Hostiteľ môže určiť jedného alebo viacerých ďalších podpredsedov. Predseda konferencie obvykle predsedá zasadnutiam riadiaceho výboru a plenárnym zasadnutiam. Ostatné výbory si určia svojho predsedu a podpredsedov.

                  b)

                  Výkonný riaditeľ ICAC plní funkciu generálneho sekretára a môže určiť jedného alebo viacerých generálnych spolusekretárov. Ak sa výkonný riaditeľ nemôže zúčastniť na zasadnutí, generálneho sekretára určí hostiteľ.

                  c)

                  Každý člen oznámi výkonnému riaditeľovi čo najskôr mená svojich zástupcov, náhradníkov a poradcov a podobné informácie vrátane určenia vedúceho delegácie, ktoré sa môžu vyžadovať na registráciu.

                  d)

                  Počas diskusií o akejkoľvek otázke môže ktorýkoľvek člen vystúpiť s procedurálnou pripomienkou a podať návrh na ukončenie alebo odročenie debaty. V každom z týchto prípadov predseda okamžite oznámi svoje rozhodnutie, ktoré platí, pokým ho účastníci zasadnutia nezrušia.

         Oddiel 5 – Mandát

                  a)

                  Vymenovať výkonného riaditeľa a stanoviť jeho základnú zmluvu a odmeny.

                  b)

                  Zaoberať sa inými vecami a konať v súvislosti s nimi podľa vymedzenia úloh ICAC.

         ČLÁNOK IV – STÁLY VÝBOR

         Oddiel 1 – Vzťah k poradnému výboru

                  a)

                  Medzi plenárnymi zasadnutiami je poradný výbor zastúpený stálym výborom vo Washingtone D.C, ktorý mu je podriadený.

                  b)

                  Poradný výbor môže na stály výbor delegovať právomoc v konkrétnych veciach. Poradný výbor môže zmeniť alebo zrušiť každé takéto delegovanie právomoci.

                  c)

                  Všetky opatrenia vykonané stálym výborom môže poradný výbor preskúmať.

                  d)

                  Predseda stáleho výboru na každom zasadnutí poradného výboru podáva správu o činnostiach stáleho výboru od predchádzajúceho zasadnutia.

         Oddiel 2 – Členstvo

      Všetci členovia ICAC sú oprávnení slúžiť v stálom výbore.

         Oddiel 3 – Právomoci, povinnosti a zodpovednosť

      a)   Vecné

                  1.

                  Tvoriť médium pre výmenu názorov v súvislosti s aktuálnym a budúcim vývojom medzinárodnej situácie v sektore bavlny.

                  2.

                  Prakticky vykonávať všetky pokyny, rozhodnutia a odporúčania poradného výboru.

                  3.

                  Pripravovať pracovné programy.

                  4.

                  Dohliadať na vykonávanie pracovných programov v rámci finančných možností ICAC. Táto zodpovednosť zahŕňa, avšak nie výlučne, aj:

                              a)

                              určenie počtu, charakteru a distribúcie správ a publikácií, ktoré sa majú vydať;

                              b)

                              pridelenie tých bodov schváleného pracovného programu, ktoré si stály výbor neželá vyhradiť pre seba, sekretariátu alebo zodpovedajúcemu podvýboru;

                              c)

                              zlepšovanie štatistík;

                              d)

                              vzťahy s verejnosťou.

                  5.

                  Pripravovať program a harmonogram pre poradný výbor a poskytovať mu odporúčania na zváženie. Program by mal obsahovať dátum a miesto ďalšieho zasadnutia poradného výboru.

                  6.

                  Zaisťovať praktickú spoluprácu s OSN, Organizáciou OSN pre výživu a poľnohospodárstvo, Medzinárodným inštitútom pre bavlnu a inými medzinárodnými organizáciami zaoberajúcimi sa otázkami záujmu pre ICAC.

            b)   Finančné
      Dohliadať na financie ICAC. Táto zodpovednosť sa vzťahuje, ale nevyhnutne neobmedzuje, na prijatie rozpočtu výdavkov a škály členských poplatkov od členov na nasledujúci rozpočtový rok ICAC.
      c)   Administratívne

                  1.

                  Zriadiť a udržiavať vo Washingtone D.C. sekretariát, ktorý pozostáva z výkonného riaditeľa a jeho zamestnancov. (Pozri článok VII.)

                  2.

                  Prijať potrebných zamestnancov po zohľadnení skutočnosti, že je žiaduce získať kvalifikovaných zamestnancov z čo možno najviac zúčastnených členov.

                  3.

                  Vymenovať nového výkonného riaditeľa a v prípade potreby stanoviť podmienky jeho zamestnania počas obdobia medzi zasadnutiami poradného výboru.

                  4.

                  Vymedziť povinnosti a zodpovednosť každého svojho pracovníka alebo sekretariátu, ak sa to považuje za potrebné na účinné vykonávanie činností.

                  5.

                  Odporúčať zmeny tohto rokovacieho poriadku.

         Oddiel 4 – Prideľovanie práce

      Stály výbor môže prácu prideľovať ktorémukoľvek podvýboru vo veciach, ktoré patria do jeho právomoci.

         Oddiel 5 – Postupy stáleho výboru

      a)   Všeobecné

                  1.

                  Zasadnutia sa konajú na výzvu predsedu alebo výkonného riaditeľa, na žiadosť ktoréhokoľvek člena alebo na základe rozhodnutia stáleho výboru.

                  2.

                  Konanie zasadnutia sa obvykle oznámi najmenej 10 dní vopred.

                  3.

                  Zasadnutia sú neverejné, pokiaľ stály výbor nerozhodne inak.

            b)   Uznášaniaschopnosť

                  1.

                  Zasadnutie je uznášaniaschopné, pokiaľ sú prítomní delegáti jednej tretiny členov.

                  2.

                  Ak nie je prítomný uznášaniaschopný počet členov, zasadnutie pokračuje, ak je na ňom zastúpených aspoň osem členov. V zápisnici sa však uvedie, ktoré rozhodnutia boli prijaté bez prítomnosti uznášaniaschopného počtu členov, ak sa nejaké prijali, a prípadne ktorý člen sa zdržal pri ich prijímaní.

                  3.

                  Takéto rozhodnutia sa obvykle stávajú záväznými. Avšak členovia, ktorí sa buď nezúčastnili na zasadnutí, alebo si vyhradili neskoršie prijatie pozície, môžu vyjadriť svoj odmietavý postoj v lehote desiatich dní od dátumu predbežnej zápisnice a ak počet členov, ktorí sú proti rozhodnutiu, bude vyšší ako počet členov, ktorí rozhodnutie na zasadnutí podporili, rozhodnutie sa prehlasuje a táto skutočnosť sa uvedie v konečnej zápisnici.

            c)   Program

                  1.

                  Prijatie programu je prvoradou úlohou na všetkých zasadnutiach.

                  2.

                  Výkonný riaditeľ pripraví predbežný program, ktorý doručí všetkým členom v oznámení o zasadnutí. Každý člen môže do predbežného programu doplniť bod tak, že ho oznámi výkonnému riaditeľovi najmenej jeden týždeň pred zasadnutím.

                  3.

                  Bod sa môže doplniť do programu počas zasadnutia, pokiaľ proti tomu nebude namietať väčšina prítomných členov. Každé opatrenie, ktoré sa má vykonať v súvislosti s týmto bodom, si však vyžaduje jednomyseľnosť, aby sa mohlo schváliť na tomto zasadnutí.

                  4.

                  Každý nový návrh predložený počas zasadnutia si vyžaduje jednomyseľnosť, aby bol prijatý na tomto zasadnutí.

            d)   Zápisnica

                  1.

                  Predbežná zápisnica zo zasadnutia sa pripraví v súhrnnej podobe. Doslovný záznam sa pripraví iba, ak o to požiada výkonný riaditeľ, úradník alebo člen.

                  2.

                  Každý z prítomných na zasadnutí má právo revidovať materiál, ktorý sa ho týka alebo ktorý mu bol pridelený. Všetky zmeny sa oznámia sekretariátu do 10 dní od zasadnutia.

                  3.

                  Potom sa konečná zápisnica pošle všetkým členom.

         ČLÁNOK V – ÚRADNÍCI STÁLEHO VÝBORU

         Oddiel 1

                  a)

                  Úradníci stáleho výboru sú predseda, prvý podpredseda a druhý podpredseda.

                  b)

                  Úradníci stáleho výboru sa volia na každom pravidelnom zasadnutí poradného výboru. Úrad zastávajú do zvolenia svojich nástupcov.

                  c)

                  Pri voľbe úradníkov stáleho výboru poradný výbor zohľadňuje:

                              i)

                              obmenu úradníkov na čo najširšom zemepisnom základe;

                              ii)

                              primerané zastúpenie členov dovážajúcich a vyvážajúcich bavlnu;

                              iii)

                              schopnosť, záujem a účasť na práci výboru.

                  d)

                  Úradníci vykonávajú svoju funkciu bez nároku na náhradu od ICAC. Výbor ICAC nehradí žiadne výdavky úradníkov, pokiaľ stály výbor nerozhodne inak v prípade osobitných a špecifických pridelených úloh, ktoré zahŕňajú cestovné náklady.

         Oddiel 2 – Funkčné obdobie

      Úradníci stáleho výboru sú volení na jeden rok. Vo výnimočnej situácii môžu byť zvolení na jedno ďalšie funkčné obdobie. Podľa možnosti sa prvý podpredseda vymenuje za nástupcu končiaceho predsedu a druhý podpredseda za nástupcu prvého podpredsedu.

         Oddiel 3 – Postupy pri voľbách

      Menovací výbor, otvorený pre všetkých členov, sa zvolá najneskôr štyri mesiace pred plenárnym zasadnutím. Menovací výbor zvolí svojho vlastného predsedu. Menovací výbor oznámi nominácie stálemu výboru, ktorý následne predloží primerané odporúčania poradnému výboru. Delegáti v stálom výbore zastupujúci členov, ktorí majú viac ako ročný nedoplatok členského poplatku ICAC v čase zasadnutia menovacieho výboru, nie sú oprávnení byť vymenovaní za úradníkov stáleho výboru.

         Oddiel 4 – Predseda

                  a)

                  Predseda je hlavný predsedajúci úradník a ex-officio člen všetkých podvýborov a pracovných skupín.

                  b)

                  Ak z akéhokoľvek dôvodu predseda nemôže dokončiť svoje funkčné obdobie, prvý podpredseda sa stáva dočasným predsedom na obdobie do zvolenia nového predsedu.

         Oddiel 5 – Podpredsedovia

                  a)

                  Prvý podpredseda predsedá zasadnutiam stáleho výboru v neprítomnosti predsedu alebo na jeho žiadosť.

                  b)

                  Druhý podpredseda predsedá zasadnutiam stáleho výboru v neprítomnosti predsedu a/alebo prvého podpredsedu alebo na ich žiadosť.

                  c)

                  Ak z akéhokoľvek dôvodu prvý podpredseda nemôže dokončiť svoje funkčné obdobie alebo ak sa jeho (jej) funkcia uvoľní z dôvodu, že sa stal dočasným predsedom v súlade s oddielom 4 písm. b. tohto článku, druhý podpredseda sa automaticky stáva dočasným prvým podpredsedom na obdobie do zvolenia nového podpredsedu.

         ČLÁNOK VI – PODVÝBORY STÁLEHO VÝBORU

         Oddiel 1 – Stály výbor

      Stály výbor môže zriadiť podvýbory alebo pracovné skupiny, vymedziť ich úlohy, ukončiť ich činnosť alebo ich rozpustiť.

         Oddiel 2 – Podvýbory

      Členstvo v ktoromkoľvek podvýbore alebo pracovnej skupine je otvorené všetkým členom stáleho výboru.

         Oddiel 3 – Právomoci, povinnosti a zodpovednosť podvýborov

                  a)

                  Každý podvýbor:

                              1.

                              zodpovedá stálemu výboru za prácu, ktorú mu pridelí poradný výbor alebo stály výbor;

                              2.

                              môže stály výbor upozorniť na akúkoľvek inú vec v rámci svojej právomoci;

                              3.

                              volí vlastného predsedu a podpredsedu. Ak z akéhokoľvek dôvodu predseda ktoréhokoľvek podvýboru nemôže ďalej vykonávať funkciu, podpredseda tohto podvýboru sa stáva predsedom a podvýbor si zvolí nového podpredsedu.

                              4.

                              môže si stanoviť vlastný rokovací poriadok, formálne alebo neformálne.

         ČLÁNOK VII – SEKRETARIÁT

         Oddiel 1

      Sekretariátu predsedá výkonný riaditeľ, ktorý je plateným zamestnancom na plný úväzok a ktorý svoju funkciu vykonáva počas obdobia pracovnej zmluvy.

                  a)

                  Podmienkou jeho (jej) zamestnania je, že nesmie mať žiadny podstatný finančný záujem, ktorý by ovplyvňoval vykonávanie úloh ICAC, a nesmie vyhľadávať alebo prijímať pokyny od žiadneho orgánu mimo ICAC.

                  b)

                  Výkonný riaditeľ má rovnaké podmienky ako iní členovia sekretariátu vo všetkých záležitostiach s výnimkou stanovenia a vykonania úprav mzdy podľa životných nákladov a príspevkov na dôchodkové dávky, ktoré sa v prípade výkonného riaditeľa určia podľa systému OSN.

                  c)

                  Výkonný riaditeľ

                              1.

                              plní funkciu:

                                          a)

                                          pokladníka ICAC, ale bez osobnej finančnej zodpovednosti v rámci normálneho plnenia jeho povinností;

                                          b)

                                          generálneho sekretára poradného výboru;

                                          c)

                                          sekretára stáleho výboru a jeho podriadených orgánov, pokiaľ svoje úlohy nedeleguje na jedného zo svojich zamestnancov;

                                          d)

                                          depozitára všetkých záznamov ICAC;

                                          e)

                                          zodpovedného vedúceho zamestnancov sekretariátu.

                              2.

                              nesie:

                                          a)

                                          plnú zodpovednosť za pracovný program pridelený sekretariátu;

                                          b)

                                          zodpovednosť za prípravu programu, časové harmonogramy, technickú dokumentáciu, konania, oznámenia o zasadaniach a zápisnice;

                                          c)

                                          zodpovednosť za protokolárne záležitosti a komunikáciu s členmi, inými medzinárodnými orgánmi a vnútroštátnymi orgánmi, ktoré prejavujú záujem o prácu ICAC;

                              3.

                              ďalej:

                                          a)

                                          zastupuje stály výbor pri príprave zasadnutí poradného výboru spoločne s hostiteľmi;

                                          b)

                                          prideľuje výborom na zasadnutiach poradného výboru po konzultáciách s hostiteľmi technickú pomoc;

                                          c)

                                          pripravuje pre stály výbor ročný podrobný rozpočet, ktorý obsahuje tieto okruhy: platy, dôchodkové príspevky, cestovné a denné príspevky, vybavenie kancelárií, prenájom a sadzby, ako aj prehľad o personálnych zdrojoch, ktoré sú potrebné na administratívne, technické a iné činnosti;

                                          d)

                                          pripravuje pre stály výbor navrhnutú škálu členských poplatkov;

                                          e)

                                          štvrťročne poskytuje údaje o doterajších výdavkoch a ich porovnanie so schváleným rozpočtom.

                              4.

                              nesie zodpovednosť za ďalšie takéto povinnosti alebo úlohy, ktoré mu (jej) z času na čas pridelí poradný výbor alebo stály výbor.

         Oddiel 2

      Sekretariát je zodpovedný za:

                  a)

                  vyžadovanie údajov od členov podľa článku IX, ako aj osobitných údajov, o ktoré požiada poradný výbor alebo stály výbor;

                  b)

                  rozvíjanie a udržiavanie dohovorov o výmene informácií týkajúcich sa práce ICAC s nečlenskými štátmi, inými medzinárodnými organizáciami a súkromnými subjektmi;

                  c)

                  prípravu, zverejňovanie a distribúciu „Quarterly Statistical Bulletin“ (Mesačný štatistický bulletin) [frekvencia tejto publikácie sa zmenila na dvakrát za rok rozhodnutím na 43. plenárnom zasadnutí], „Monthly Review of the World Situation“ (Mesačný prehľad svetovej situácie) [frekvencia tejto publikácie sa zmenila na každý druhý mesiac rozhodnutím na 43. plenárnej zasadnutí] a tlačových správ na nich založených v súlade s pravidlami stanovenými poradným výborom alebo stálym výborom;

                  d)

                  prípravu ďalších takýchto správ a analýz, ktoré môže vyžadovať poradný výbor, stály výbor, podvýbory alebo pracovné skupiny zriadené podľa oddielu 1 článku VI;

                  e)

                  informovanie členských štátov o zasadnutiach poradného výboru, stáleho výboru a podvýborov. Výkonný riaditeľ rozhoduje o tom, komu sa oznámia ostatné zasadnutia.

         Oddiel 3

                  a)

                  Tlačové správy alebo iné dokumenty na účel vyjadrenia názorov alebo stanovísk ICAC možno vydávať iba po schválení poradným výborom alebo prípadne stálym výborom.

                  b)

                  Vyjadrenia alebo články zverejnené sekretariátom z vlastnej iniciatívy musia obsahovať vyhlásenie o vylúčení akejkoľvek zodpovednosti zo strany ICAC.

         Oddiel 4

      Členovia sú zodpovední za určenie koordinačnej agentúry, ktorá slúži ako hlavné kontaktné miesto pre sekretariát.

         ČLÁNOK VIII – ROZPOČTOVÉ POSTUPY

         Oddiel 1

      Rozpočtový rok ICAC sa začína 1. júla.

         Oddiel 2

      Rozpočet výdavkov a škálu členských poplatkov členov na každý rozpočtový rok predkladá výkonný riaditeľ stálemu výboru, ktorý je oprávnený zmeniť ich celkovo alebo sčasti a ktorého rozhodnutie je konečné, pokiaľ ho nezmení poradný výbor.

         Oddiel 3 – Účty

                  a)

                  Výdavky sa pripisujú na ťarchu účtov rozpočtového roku, v ktorom sa platby skutočne realizujú.

                  b)

                  Prijaté platby sa pripisujú v prospech účtov rozpočtového roku, v ktorom sa finančné prostriedky skutočne prijmú.

                  c)

                  Sekretariát pripraví a stálemu výboru odovzdá štvrťročné výkazy aktuálnej finančnej situácie ICAC k 30. septembru, 31. decembru, 31. marcu a 30. júnu.

         Oddiel 4 – Audit

                  a)

                  Stály výbor si zaobstará uznávaného audítora a dá vykonať audit účtov ICAC najmenej raz ročne.

                  b)

                  Po akejkoľvek zmene funkčného obdobia výkonného riaditeľa môže stály výbor dať vykonať osobitný audit.

                  c)

                  Každá audítorská správa sa predloží stálemu výboru a koordinačným agentúram na schválenie na najbližšom zasadnutí stáleho výboru po tom, ako sa správa doručí sekretariátu.

         Oddiel 5 – Finančné prostriedky

                  a)

                  Pokiaľ stály výbor nestanoví inak, všetky finančné prostriedky, ktoré ICAC prijme, sa uložia do pracovného fondu. Stály výbor z času na čas určí prahovú hodnotu v dolároch, od ktorej sekretariát môže vypísať šeky v dolároch na výber z pracovného fondu iba po písomnom súhlase predsedu stáleho výboru. Žiadna osoba vrátane výkonného riaditeľa nesmie podpísať na seba vystavený šek na výber finančných prostriedkov z jedného z účtov výboru.

                  b)

                  Rezervný fond sa schvaľuje v sume, ktorú z času na čas určí stály výbor. Výber prostriedkov z rezervného fondu môže povoliť stály výbor, ale len ak finančné prostriedky dostupné v rámci pracovného fondu nie sú dostatočné na krytie záväzkov alebo dlhov ICAC. Každý výber prostriedkov z rezervného fondu sa musí povoliť s uvedením konkrétnej sumy a času výberu.

         Oddiel 6 – Investície

      Finančné prostriedky, ktoré prekračujú aktuálne požiadavky, sa môžu investovať do bonitných krátkodobých zárobkových dolárových cenných papierov alebo uložiť ako vklady na federálne poistené úročené účty podľa pokynov stáleho výboru.

         Oddiel 7 – Predaj majetku

                  a)

                  Kancelárske vybavenie a zariadenia, ktoré už ICAC nepotrebuje, sa môže vyradiť v súlade s postupmi schválenými stálym výborom.

                  b)

                  Ak sa kedykoľvek bude javiť rozpustenie ICAC ako nezvratné, stály výbor rozhodne ako najlepšie splniť nesplnené finančné záväzky ICAC a predať zvyšný majetok.

                  c)

                  Majetok, ktorý sa zvýši po splnení všetkých finančných záväzkov, sa pomerne rozdelí medzi členov, ktorí v plnom rozsahu uhradili svoje členské príspevky, úmerne sume, ktorou každý skutočne prispel počas aktuálneho rozpočtového roku a predchádzajúcich troch rozpočtových rokov.

         Oddiel 8 – Plán dôchodkového zabezpečenia

                  a)

                  Stály výbor je oprávnený vytvoriť plán dôchodkového zabezpečenia členov sekretariátu na plný úväzok.

                  b)

                  Ak sa takýto plán vytvorí,

                              1.

                              ICAC ročne prispieva na tento plán najmenej vo výške ročných príspevkov zúčastnených zamestnancov, ale najviac dvojnásobkom týchto príspevkov;

                              2.

                              stály výbor môže tento plán zmeniť alebo ukončiť. V prípade ukončenia plánu alebo rozpustenia ICAC každý zúčastnený zamestnanec dostane náhradu, a to za svoje príspevky, ako aj príspevky, ktoré za neho uhradil ICAC, spoločne so vzniknutými úrokmi.

         ČLÁNOK IX – POSKYTOVANIE INFORMÁCIÍ

         Oddiel 1

      Členské štáty prostredníctvom svojich koordinačných agentúr poskytujú dostupné informácie, ktoré môžu byť potrebné na vykonanie pracovného programu. Takéto informácie sa posielajú priamo sekretariátu čo najrýchlejšou cestou hneď, keď sa stanú dostupné.

         Oddiel 2

      Nasledovné informácie sa poskytujú každý mesiac, pokiaľ sa neurčí inak, s výnimkou údajov o právnych predpisoch, ktoré sa posielajú iba po vykonaní zmeny alebo na osobitnú žiadosť sekretariátu.

                  a)

                  Množstvá vyzrnenej bavlny (lint) v miestnych jednotkách rozdelené podľa možnosti podľa týchto dĺžok strižných vlákien: menej ako 3/4″, 3/4″ až 1-3/8″, 1-3/8″ a viac, alebo v ich metrických ekvivalentoch.

                              1.

                              zásoby klasifikované podľa krajiny vypestovania na konci každého mesiaca:

                                          a)

                                          v závodoch a iných spotrebiteľských podnikoch;

                                          b)

                                          vo verejných a súkromných skladoch, v tranzite a na všetkých ostatných miestach;

                              2.

                              odzrnená bavlna (alebo výlisky);

                              3.

                              dovoz, klasifikovaný podľa krajiny vypestovania, alebo ak údaje nie sú dostupné, podľa krajiny pôvodu;

                              4.

                              spotreba, klasifikovaná podľa krajiny vypestovania, ak sú údaje dostupné:

                                          a)

                                          v tkáčovniach a iných továrňach;

                                          b)

                                          v domácnostiach (ročný odhad);

                              5.

                              spálená alebo inak zničená (ročný odhad);

                              6.

                              vývozy klasifikované podľa krajiny určenia a ak je možné, podľa odrody;

                              7.

                              spätné vývozy, klasifikované podľa krajiny určenia.

                  b)

                  Údaje o predpokladanej výrobe, ako sú plocha, na ktorej sa má pestovať bavlna, predaj hnojív, distribúcia osiva, zámery poľnohospodárov pestovať bavlnu, vládne kontroly a ciele v oblasti.

                  c)

                  Predpovede a odhady plôch výsadby a zberu, výnosu a produkcie podľa odrôd hneď, ako sú dostupné, a najmenej raz v období výsadby a raz v období dozretia plodiny. Informácie o zbere sa uprednostňujú vyjadrené ako vyzrnená bavlna (lint), ale ak sú dostupné iba údaje o semennej bavlne, mali by sa poskytnúť určité údaje o získanom linte.

                  d)

                  Mesačná, štvrťročná alebo ročná štatistika, podľa vhodnosti, o výrobe, dovoze podľa krajiny pôvodu a vývoze podľa krajiny určenia, pričom sa uprednostňuje vyjadrenie v množstevných jednotkách, bavlnenej priadze a kusového tovaru.

                  e)

                  Od koordinačných agentúr sa vyžaduje, aby okrem pravidelnej mesačnej správy promptne podávali správy o všetkých zmenách právnych predpisov členov, ktoré majú vplyv na bavlnu.

         Oddiel 3

      Členovia spolupracujú so sekretariátom a poskytujú mu dostupné informácie, ak to vyžaduje pracovný program, o výrobe, dovoze, vývoze a cenách umelých celulózových a necelulózových vlákien a kusového tovaru.

         ČLÁNOK X – JAZYKY

         Oddiel 1

      Úradnými a pracovnými jazykmi ICAC je angličtina, francúzština, španielčina, ruština a arabčina.

         Oddiel 2

      Na zasadnutia poradného výboru:

                  a)

                  stály výbor určí, aké tlmočnícke služby ICAC poskytne. ICAC nerealizuje výdavky, ktoré nie sú súčasťou rozpočtu, v súvislosti s týmito službami;

                  b)

                  oficiálne vyjadrenia členských štátov sa predložia aspoň v jednom úradnom jazyku.

         Oddiel 3

      Čisto z praktických dôvodov sa na zasadnutiach stáleho výboru a podriadených orgánov obvykle používa anglický jazyk.

         Oddiel 4

                  a)

                  Tieto dokumenty sa zverejňujú v angličtine, francúzštine a španielčine:

                              —

                              súhrnné záznamy diskusií zo zasadnutí poradného výboru,

                              —

                              Mesačný prehľad svetovej situácie v sektore bavlny [frekvencia tejto publikácie sa zmenila na každý druhý mesiac rozhodnutím na 43. plenárnom zasadnutí],

                              —

                              zápisnica stáleho výboru [preklad do francúzštiny a španielčiny sa zrušil rozhodnutím na 43. plenárnom zasadnutí].

                  b)

                  Tieto dokumenty sa zverejňujú vo všetkých úradných jazykoch:

                              —

                              Ročný prehľad svetovej situácie v sektore bavlny (Annual Review of the World Cotton Situation),

                              —

                              správa predsedu stáleho výboru,

                              —

                              správa výkonného riaditeľa,

                              —

                              záverečné vyhlásenie plenárneho zasadnutia.

                  c)

                  Stály výbor určí, ktoré ďalšie podstatné dokumenty sa majú vytlačiť v rôznych jazykoch so zreteľom na ich užitočnosť pre členov a vplyv na rozpočet.

         ČLÁNOK XI – HLASOVANIE

         Oddiel 1

                  a)

                  Pri prijímaní rozhodnutí sa poradný výbor a stály výbor usilujú o jednomyseľnosť.

                  b)

                  V prípade, že nie je možné dosiahnuť konsenzus v stálom výbore, príslušná vec sa môže postúpiť poradnému výboru, pokiaľ sa v týchto alebo iných predpisoch ICAC nestanovuje, že sa o príslušnej veci má hlasovať v stálom výbore. Poradný výbor koná na základe konsenzu. V prípade, že sa konsenzus v poradnom výbore nedosiahne, vec sa predloží na hlasovanie na žiadosť ktoréhokoľvek člena a v takom prípade prijatie každého odporúčania alebo návrhu vyžaduje schválenie dvojtretinovou väčšinou prítomných a hlasujúcich členov.

                  c)

                  Každý členský štát má nárok na jeden hlas.

                  d)

                  Zdržanie sa hlasovania sa nepovažuje za hlasovanie.

                  e)

                  Hlasovanie obyčajne prebieha zdvihnutím ruky, pokiaľ väčšina prítomných a hlasujúcich členov nepožiada o hlasovanie podľa mien. Tajné hlasovanie sa použije na požiadanie ktoréhokoľvek člena.

         ČLÁNOK XII – SPOLUPRÁCA S INÝMI ORGANIZÁCIAMI

         Oddiel 1

                  a)

                  Výbor ICAC spolupracuje s inými organizáciami, verejnými alebo súkromnými, vnútroštátnymi alebo medzinárodnými. Stály výbor určí organizácie, charakter a rozsah takejto spolupráce.

                  b)

                  Tieto organizácie, ako aj nečlenské vlády a verejnosť, môžu byť so súhlasom hostiteľa pozvané na zasadnutia poradného výboru. Účasť na zasadnutiach podlieha podmienkam, ktoré stanoví poradný výbor alebo stály výbor.

         ČLÁNOK XIII – ZMENY

      Tento rokovací poriadok môže zmeniť len poradný výbor, pokiaľ sa osobitne neustanovuje vykonanie zmien stálym výborom.

         ČLÁNOK XIV – NAHRADENIE

      Tento rokovací poriadok, prijatý 16. júna 1972, nahrádza všetky predchádzajúce akty, uznesenia alebo rokovacie poriadky, ktoré nie sú v súlade s jeho ustanoveniami.

         Index

                  Poradný výbor

                  1-9, 12-13

                  Program

                  5-6, 8

                  Členský poplatok

                  2-3, 5, 7-10

                  Rozpočet

                  2, 5, 8-9, 12

                  Predseda

                  3-5, 7, 10, 12

                  Spolupráca

                  5, 13

                  Koordinačná agentúra

                  9

                  Výkonný riaditeľ

                  1-6, 8-10, 12

                  Finančné prostriedky

                  4-5

                  Finančné prostriedky

                  9-10

                  Informácie

                  1-2, 4, 9, 11

                  Jazyky

                  12

                  Členstvo

                  1-4, 7

                  Zápisnica

                  5-6, 8, 12

                  Plenárne zasadnutie

                  1-4, 7, 9, 12

                  Uznášaniaschopnosť

                  5

                  Sekretariát

                  4-6, 8-11

                  Generálny sekretár

                  3, 8

                  Stály výbor

                  1-10, 12-13

                  Riadiaci výbor

                  3

                  Podpredseda

                  3, 6-7

                  Hlasovanie

                  12-13

                  Pracovný program

                  2, 4, 8, 11


title: Rozhodnutie Rady 2012/327/SZBP z  25. júna 2012 , ktorým sa predlžuje mandát osobitného zástupcu Európskej únie pre oblasť južného Stredozemia

text:
               26.6.2012

               SK

               Úradný vestník Európskej únie

               L 165/56

         ROZHODNUTIE RADY 2012/327/SZBP
   z 25. júna 2012,
   ktorým sa predlžuje mandát osobitného zástupcu Európskej únie pre oblasť južného Stredozemia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 31 ods. 2 a článok 33,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Rada 18. júla 2011 prijala rozhodnutie 2011/424/SZBP (1), ktorým vymenovala pána Bernardina LEÓNA za osobitného zástupcu Európskej únie (OZEÚ) pre oblasť južného Stredozemia. Mandát OZEÚ sa skončí 30. júna 2012.

               (2)

               Mandát OZEÚ by sa mal predĺžiť na ďalšie obdobie 12 mesiacov,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát pána Bernardina LEÓNA ako OZEÚ pre oblasť južného Stredozemia sa týmto predlžuje do 30. júna 2013. Mandát OZEÚ sa môže ukončiť skôr, ak o tom rozhodne Rada na návrh vysokého predstaviteľa Únie pre zahraničné veci a bezpečnostnú politiku (VP).
   Článok 2
   Ciele politiky
   Mandát OZEÚ je založený na cieľoch politiky Únie týkajúcej sa južného susedstva a uvedených vo vyhláseniach Európskej rady zo 4. februára a 11. marca 2011, v záveroch Európskej rady z 24. – 25. marca 2011 a v záveroch Rady z 21. februára a 20. júna 2011, pričom sa v ňom zohľadňujú návrhy VP a Komisie uvedené v ich oznámeniach z 8. marca a 25. mája 2011.
   Tieto ciele zahŕňajú:

               a)

               posilňovať politický dialóg Únie, prispievať k partnerstvu a širšiemu vzťahu s krajinami južného Stredozemia, ktoré uskutočňujú politické reformy a prechod k demokracii;

               b)

               prispievať k reakcii Únie na vývoj najmä v krajinách južného Stredozemia, ktoré uskutočňujú politické reformy a prechod k demokracii, a predovšetkým k posilňovaniu demokracie a budovaniu inštitúcií, právneho štátu, dobrej správy vecí verejných, dodržiavania ľudských práv a základných slobôd, mieru a regionálnej spolupráce vrátane prostredníctvom európskej susedskej politiky a Únie pre Stredozemie;

               c)

               zvyšovať efektívnosť, prítomnosť a viditeľnosť Únie v regióne a na príslušných medzinárodných fórach;

               d)

               nadväzovať úzku spoluprácu s príslušnými miestnymi partnermi a medzinárodnými a regionálnymi organizáciami, ako sú napríklad Africká únia, Rada pre spoluprácu arabských štátov v Perzskom zálive, Organizácia islamskej spolupráce, Liga arabských štátov, Maghrebská arabská únia, príslušné medzinárodné finančné inštitúcie, Organizácia spojených národov a súkromný sektor.

         Článok 3
   Mandát
   Na dosiahnutie uvedených cieľov politiky sa OZEÚ udeľuje mandát:

               a)

               posilňovať celkovú politickú úlohu Únie, najmä pokiaľ ide o krajiny južného Stredozemia, ktoré uskutočňujú politické reformy a prechod k demokracii, predovšetkým posilňovaním dialógu s vládami a medzinárodnými organizáciami, ako aj s občianskou spoločnosťou a inými príslušnými partnermi a podporovaním povedomia partnerov o prístupe Únie;

               b)

               udržiavať úzke vzťahy so všetkými stranami zainteresovanými v procese demokratickej premeny v regióne, posilňovať stabilizáciu a uzmierenie pri súčasnom plnom dodržiavaní miestnej zodpovednosti a prispievať k riadeniu kríz a ich predchádzaniu;

               c)

               prispievať k lepšej koherentnosti, konzistentnosti a koordinácii politík a opatrení Únie a členských štátov voči regiónu;

               d)

               prispievať k podpore koordinácie s medzinárodnými partnermi a organizáciami a k podpore regionálnej spolupráce. V koordinácii s Komisiou a členskými štátmi pomáhať VP prispievaním k práci v rámci osobitnej pracovnej skupiny a nadväzujúcich zasadnutí týkajúcich sa oblasti južného Stredozemia;

               e)

               prispievať k vykonávaniu politiky Únie v oblasti ľudských práv v regióne, vrátane usmernení EÚ pre ľudské práva, najmä usmernení EÚ o deťoch a ozbrojených konfliktoch ako aj o násilí voči ženám a dievčatám a o potlačení všetkých foriem diskriminácie voči nim, ako aj politiky Únie v oblasti žien, mieru a bezpečnosti, a to monitorovaním vývoja a podávaním správ a tiež vypracovávaním súvisiacich odporúčaní.

         Článok 4
   Vykonávanie mandátu
   1.   OZEÚ je zodpovedný za vykonávanie mandátu pod vedením VP.
   2.   Politický a bezpečnostný výbor (PBV) je s OZEÚ v úzkom spojení a je jeho hlavným styčným bodom s Radou. PBV činnosť OZEÚ v rámci jeho mandátu strategicky a politicky usmerňuje bez toho, aby boli dotknuté právomoci VP.
   3.   OZEÚ úzko spolupracuje s Európskou službou pre vonkajšiu činnosť (ESVČ) a jej príslušnými útvarmi.
   Článok 5
   Financovanie
   1.   Referenčná suma určená na úhradu výdavkov spojených s mandátom OZEÚ na obdobie od 1. júla 2012 do 30. júna 2013 je 945 000 EUR.
   2.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   OZEÚ v rámci mandátu a zodpovedajúcich dostupných finančných prostriedkov zodpovedá za vytvorenie tímu. Tím zahŕňa odborníkov na osobitné politické otázky vyplývajúce z mandátu. OZEÚ bezodkladne informuje Radu a Komisiu o zložení tímu.
   2.   Členské štáty, inštitúcie Únie a ESVČ môžu navrhnúť vyslanie personálu na prácu pre OZEÚ. Plat členov vyslaného personálu hradí príslušný členský štát, príslušná inštitúcia Únie alebo ESVČ. K OZEÚ sa tiež môžu prideliť experti, ktorých do inštitúcií Únie alebo ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, vysielajúcej inštitúcii Únie alebo ESVČ, vykonávajú svoje povinnosti a konajú v záujme mandátu OZEÚ.
   Článok 7
   Výsady a imunity OZEÚ a jeho personálu
   Výsady, imunity a ďalšie záruky, ktoré sú potrebné na vykonávanie a plynulý priebeh misie osobitného zástupcu EÚ a členov personálu OZEÚ, sa podľa potreby dohodnú s hostiteľskou stranou alebo hostiteľskými stranami. Členské štáty a Komisia poskytnú na tento účel všetku potrebnú podporu.
   Článok 8
   Bezpečnosť utajovaných skutočností EÚ
   OZEÚ a členovia tímu OZEÚ dodržiavajú bezpečnostné zásady a minimálne normy stanovené v rozhodnutí Rady 2011/292/EÚ z 31. marca 2011 o bezpečnostných predpisoch na ochranu utajovaných skutočností EÚ (2).
   Článok 9
   Prístup k informáciám a logistická podpora
   1.   Členské štáty, Komisia a Generálny sekretariát Rady zabezpečujú, aby OZEÚ mal prístup k všetkým relevantným informáciám.
   2.   Delegácie Únie a/alebo členské štáty podľa potreby poskytujú logistickú podporu v regióne.
   Článok 10
   Bezpečnosť
   V súlade s politikou Únie v oblasti bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade s mandátom a v závislosti od bezpečnostnej situácii na území, za ktoré zodpovedá, všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod priamym vedením OZEÚ, predovšetkým tak, že:

               a)

               na základe usmernenia ESVČ vypracuje bezpečnostný plán konkrétnej misie, v ktorom sa stanovujú fyzické, organizačné a procedurálne bezpečnostné opatrenia pre danú misiu, upravuje riadenie bezpečného presunu personálu do oblasti misie a v rámci nej, ako aj riadenie bezpečnostných incidentov a ktorého súčasťou je pohotovostný plán a evakuačný plán misie;

               b)

               zabezpečuje, aby všetci členovia personálu nasadzovaní mimo Únie boli poistení pre prípad zvýšeného rizika, ako si to vyžaduje situácia v oblasti misie;

               c)

               zabezpečuje, aby sa všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu zúčastnili pred presunom do oblasti misie alebo bezprostredne po ňom na primeranom bezpečnostnom výcviku podľa stupňa rizikovosti, ktorý oblasti misie pridelila ESVČ;

               d)

               zabezpečuje vykonávanie všetkých dohodnutých odporúčaní vypracovaných na základe pravidelného posúdenia bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správy o pokroku a správy o vykonávaní mandátu.

         Článok 11
   Podávanie správ
   OZEÚ pravidelne podáva PBV a VP ústne a písomné správy. OZEÚ v prípade potreby podáva správy aj pracovným skupinám Rady. Pravidelné písomné správy sa rozosielajú prostredníctvom siete COREU. OZEÚ môže na odporúčanie PBV alebo VP podávať správy Rade pre zahraničné veci. V súlade s článkom 36 Zmluvy, OZEÚ sa môže podieľať na informovaní Európskeho parlamentu.
   Článok 12
   Koordinácia
   1.   OZEÚ prispieva k jednotnosti, konzistencii a účinnosti akcie Únie a v záujme dosiahnutia cieľov politiky Únie pomáha zabezpečovať, aby všetky nástroje Únie a akcie členských štátov pôsobili súdržne. OZEÚ pracuje v plnej koordinácii s členskými štátmi a Komisiou, a prípadne aj ďalšími osobitnými zástupcami Európskej únie, ktorí pôsobia v regióne, vrátane OZEÚ pre mierový proces na Blízkom východe. OZEÚ pravidelne poskytuje informácie misiám členských štátov a delegáciám Únie.
   2.   V teréne sa udržiavajú úzke vzťahy s vedúcimi delegácií Únie a vedúcimi misií členských štátov, ktorí vyvíjajú všetko úsilie na pomoc OZEÚ pri vykonávaní jeho mandátu. OZEÚ je tiež v spojení s inými medzinárodnými a regionálnymi aktérmi pôsobiacimi v teréne.
   Článok 13
   Preskúmanie
   Vykonávanie tohto rozhodnutia a jeho súlad s inými iniciatívami Únie v regióne sa pravidelne skúma. OZEÚ predloží Rade, VP a Komisii správu o pokroku do konca decembra 2012 a na konci svojho mandátu súhrnnú správu o jeho vykonávaní.
   Článok 14
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Luxemburgu 25. júna 2012

            Za Radu

            predsedníčka

         C. ASHTON

      (1)  Ú. v. EÚ L 188, 19.7.2011, s. 24.

      (2)  Ú. v. EÚ L 141, 27.5.2011, s. 17.


title: 2007/473/ES: Rozhodnutie Rady z  25. júna 2007 o odtajnení niektorých častí príručky Sirene, ktorú prijal výkonný výbor zriadený dohovorom, ktorým sa vykonáva Schengenská dohoda zo 14. júna 1985

text:
               7.7.2007

               SK

               Úradný vestník Európskej únie

               L 179/52

      ROZHODNUTIE RADY

   z 25. júna 2007
   o odtajnení niektorých častí príručky Sirene, ktorú prijal výkonný výbor zriadený dohovorom, ktorým sa vykonáva Schengenská dohoda zo 14. júna 1985
   (2007/473/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 207 ods. 3,
   keďže:

               (1)

               Rada svojím rozhodnutím 2003/19/ES zo 14. októbra 2002 o odtajnení niektorých častí príručky Sirene, ktorú prijal výkonný výbor zriadený Dohovorom, ktorým sa vykonáva Schengenská dohoda zo 14. júna 1985 (1), odtajnila niektoré časti príručky Sirene a znížila stupeň utajenia oddielu 2.3 príručky Sirene a jej príloh 1, 2, 3, 4, 5 a 6 na „Restreint UE“.

               (2)

               Najnovšia verzia príručky Sirene uvedená v rozhodnutiach Komisie 2006/757/ES (2) a 2006/758/ES (3) z 22. septembra 2006 o zmene a doplnení príručky Sirene neobsahuje ustanovenie rovnocenné s oddielom 2.3 v jeho znení počas prijímania rozhodnutia 2003/19/ES.

               (3)

               Rada teraz považuje za vhodné odtajniť ďalšie časti príručky Sirene.

               (4)

               Stupeň utajenia príloh 1, 3, 4, a 6 by mal ostať „Restreint UE“,

         ROZHODLA TAKTO:
   Článok 1
   Prílohy 2 a 5 príručky Sirene sa odtajnia.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   Článok 3
   Toto rozhodnutie sa uverejnení v Úradnom vestníku Európskej únie.

      V Luxemburgu 25. júna 2007

            Za Radu

            predsedníčka

         A. SCHAVAN

      (1)  Ú. v. ES L 8, 14.1.2003, s. 34.

      (2)  Ú. v. EÚ L 317, 16.11.2006, s. 1.

      (3)  Ú. v. EÚ L 317, 16.11.2006, s. 41.


title: Rozhodnutie Rady 2012/168/SZBP z  23. marca 2012 , ktorým sa mení a dopĺňa rozhodnutie 2011/235/SZBP o reštriktívnych opatreniach voči určitým osobám a subjektom s ohľadom na situáciu v Iráne

text:
               24.3.2012

               SK

               Úradný vestník Európskej únie

               L 87/85

         ROZHODNUTIE RADY 2012/168/SZBP
   z 23. marca 2012,
   ktorým sa mení a dopĺňa rozhodnutie 2011/235/SZBP o reštriktívnych opatreniach voči určitým osobám a subjektom s ohľadom na situáciu v Iráne
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 12. apríla 2011 prijala rozhodnutie 2011/235/SZBP (1).

               (2)

               Na základe preskúmania rozhodnutia 2011/235/SZBP by sa reštriktívne opatrenia mali obnoviť na obdobie do 13. apríla 2013.

               (3)

               Vzhľadom na vážnosť situácie v oblasti ľudských práv v Iráne by sa okrem toho do zoznamu osôb a subjektov, na ktoré sa vzťahujú reštriktívne opatrenia, uvedeného v prílohe k rozhodnutiu 2011/235/SZBP mali zaradiť ďalšie osoby.

               (4)

               V tejto súvislosti je potrebné poznamenať, že v súlade s odôvodnením 4 rozhodnutia 2011/235/SZBP môžu medzi osoby, na ktoré sa vzťahujú reštriktívne opatrenia, patriť aj členovia Zboru iránskych revolučných gárd (ďalej len „IRGC“), jednotiek Basídž a skupiny Ansar-e Hezbollah.

               (5)

               Okrem toho by sa mal zakázať predaj, dodávky, preprava alebo vývoz zariadenia alebo softvéru určeného predovšetkým na použitie pri sledovaní alebo odpočúvaní internetovej alebo telefonickej komunikácie v rámci mobilných alebo pevných sietí v Iráne zo strany iránskeho režimu.

               (6)

               Okrem toho by vzhľadom na ciele rozhodnutia 2011/235/SZBP mal byť do tohto rozhodnutia zahrnutý aj zákaz dodávok, predaja alebo prepravy zariadenia, ktoré by sa mohlo použiť na vnútornú represiu. Zároveň rozhodnutie 2010/413/SZBP z 26. júla 2010 o reštriktívnych opatreniach voči Iránu (2) by sa malo zmeniť a doplniť, aby už nezahŕňalo uvedený zákaz.

               (7)

               Rozhodnutie 2011/235/SZBP by sa malo príslušným spôsobom zmeniť a doplniť,

         PRIJALA TOTO ROZHODNUTIE:
   Článok 1
   Rozhodnutie 2011/235/SZBP sa týmto mení a dopĺňa takto:

               (1)

               Vkladajú sa tieto články:
               „Článok 2a
               Zakazuje sa predaj, dodávky, preprava alebo vývoz zariadenia alebo softvéru určeného predovšetkým na použitie pri sledovaní alebo odpočúvaní internetovej alebo telefonickej komunikácie v rámci mobilných alebo pevných sietí v Iráne zo strany iránskeho režimu alebo v jeho mene a poskytovanie pomoci pri inštalácii, prevádzke alebo aktualizácii takéhoto zariadenia alebo softvéru.
               Únia prijme opatrenia potrebné na určenie príslušných položiek, na ktoré sa vzťahuje tento článok.
               Článok 2b
               1.   Zakazuje sa predaj, dodávky, preprava alebo vývoz zariadenia, ktoré by sa mohlo použiť na vnútornú represiu, do Iránu štátnymi príslušníkmi členských štátov alebo z územia členských štátov alebo prostredníctvom ich vlajkových lodí alebo lietadiel bez ohľadu na to, či majú pôvod na ich území alebo nie.
               2.   Taktiež sa zakazuje:

                           a)

                           poskytovať priamo alebo nepriamo technickú pomoc, sprostredkovateľské služby alebo iné služby akejkoľvek fyzickej alebo právnickej osobe, subjektu alebo orgánu v Iráne alebo na použitie v tejto krajine v súvislosti s položkami uvedenými v odseku 1 alebo v súvislosti s poskytovaním, výrobou, údržbou a využívaním týchto položiek;

                           b)

                           poskytovať priamo alebo nepriamo finančné prostriedky alebo finančnú pomoc akejkoľvek fyzickej alebo právnickej osobe, subjektu alebo orgánu v Iráne alebo na použitie v tejto krajine v súvislosti s položkami uvedenými v odseku 1, a to najmä granty, pôžičky a poistenie vývozného úveru na akýkoľvek predaj, dodávku, prepravu alebo vývoz týchto položiek alebo na poskytnutie súvisiacej technickej pomoci, sprostredkovateľských alebo iných služieb.“.

               (2)

               Vkladá sa tento článok:
               „Článok 4a
               Zakazuje sa vedome a úmyselne podieľať na činnostiach, ktorých cieľom alebo následkom je obchádzanie opatrení uvedených v článkoch 2a a 2b.“.

               (3)

               Článok 6 sa nahrádza takto:
               „Článok 6
               1.   Toto rozhodnutie nadobúda účinnosť dňom jeho prijatia.
               2.   Toto rozhodnutie sa uplatňuje do 13. apríla 2013. Bude sa pravidelne prehodnocovať. Obnovuje sa alebo mení a dopĺňa podľa potreby, ak Rada nepovažuje jeho ciele za splnené.“.

         Článok 2
   Osoby uvedené v prílohe k tomuto rozhodnutiu sa dopĺňajú do zoznamu uvedeného v prílohe k rozhodnutiu 2011/235/SZBP.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 23. marca 2012

            Za Radu

            predsedníčka

         C. ASHTON

      (1)  Ú. v. EÚ L 100, 14.4.2011, s. 51.

      (2)  Ú. v. EÚ L 195, 27.7.2010, s. 39.

      PRÍLOHA

         Zoznam osôb podľa článku 2

                  Meno

                  Identifikačné údaje

                  Dôvody

                  Dátum zaradenia na zoznam

                  1.

                  ZARGHAMI Ezzatollah

                  Ako vedúci rozhlasu a televízie Iránskej islamskej republiky (Islamic Republic of Iran Broadcasting – IRIB) je zodpovedný za všetky programové rozhodnutia. IRIB vysielal vynútené priznania zadržiavaných osôb a sériu zinscenovaných procesov v auguste 2009 a decembri 2011. Tieto sú jednoznačným porušením medzinárodných ustanovení o spravodlivom konaní a práve na spravodlivé konanie.

                  23.3.2012

                  2.

                  TAGHIPOUR Reza

                  miesto nar.: Maragheh (Irán)
                  dátum nar.: 1957

                  Minister informácií a komunikácie. Ako minister informácií je jedným z najvyšších predstaviteľov zodpovedných za cenzúru a kontrolu internetu, ako aj za všetky druhy komunikácie (najmä mobilné telefóny). Počas výsluchov politických väzňov vyšetrovatelia používajú ich osobné údaje, e-mailové adresy a komunikácie.
                  Po ostatných prezidentských voľbách boli pri viacerých príležitostiach a počas pouličných demonštrácií prerušené mobilné telekomunikačné siete vrátane zasielania SMS, príjem signálu satelitných televízií a prístup k internetu na niektorých miestach prerušený alebo aspoň spomalené pripojenie.

                  23.3.2012

                  3.

                  KAZEMI Toraj

                  Ako náčelník polície pre technológie a komunikácie nedávno vyhlásil nábor vládnych hackerov s cieľom lepšie kontrolovať informácie na internete a na účely poškodzovania „škodlivých“ stránok.

                  23.3.2012

                  4.

                  LARIJANI Sadeq

                  miesto nar.: Najaf (Irak)
                  dátum nar.: 1960 alebo august 1961

                  Predseda najvyššieho súdu. Predseda najvyššieho súdu musí schváliť každú qisas (pomstu) a trest za hodoud (trestné činy proti Bohu) a ta'zirat (trestné činy proti štátu) a podpísať ich. To zahŕňa tresty smrti, bičovania a amputácie. V tejto súvislosti osobne podpísal viaceré rozsudky odsudzujúce na trest smrti, ktoré sú v rozpore s medzinárodnými normami, vrátane ukameňovania (v súčasnosti je na trest ukameňovania odsúdených 16 ľudí), popráv obesením, popráv mladistvých a verejných popráv, ako bola poprava väzňov obesením z mosta pred niekoľkými tisícami ľudí. Umožnil tiež uloženie telesných trestov, ako napríklad amputácie a nakvapkanie kyseliny do očí odsúdených. Odkedy Sadeq Larijani nastúpil do funkcie, podstatne vzrástol počet svojvoľných zatknutí politických väzňov, obhajcov ľudských práv a príslušníkov menšín. Od roku 2009 tiež prudko narástol počet popráv. Sadeq Larijani je tiež zodpovedný za systematické porušovanie práva na spravodlivé konanie v iránskom súdnictve.

                  23.3.2012

                  5.

                  MIRHEJAZI Ali

                  Zástupca vedúceho úradu najvyššieho vodcu a veliteľ bezpečnostných síl. Ako člen užšieho okruhu okolo najvyššieho vodcu je zodpovedný za určovanie opatrení na potláčanie protestov, ktoré sa uplatňujú od roku 2009.

                  23.3.2012

                  6.

                  SAEEDI Ali

                  Zástupca vodcu v Revolučných gardách od roku 1995, po celoživotnej kariére v tejto vojenskej organizácii, presnejšie v ich spravodajskej službe. V tejto funkcii slúži ako nenahraditeľný sprostredkovateľ príkazov medzi úradom najvyššieho vodu a orgánmi útlaku Revolučných gárd.

                  23.3.2012

                  7.

                  RAMIN Mohammad-Ali

                  miesto nar.: Dezful (Irán)
                  dátum nar.: 1954

                  Ako podpredseda vlády pre tlač bol hlavným zodpovedným za cenzúru do decembra 2010 a priamo zodpovedný za zavretie viacerých reformných vydavateľstiev (Etemad, Etemad-e Melli, Shargh, atď.) a nezávislého zväzu novinárov, ako aj za zastrašovanie alebo zatýkanie novinárov.

                  23.3.2012

                  8.

                  MORTAZAVI Seyyed Solat

                  miesto nar.: Meibod (Irán)
                  dátum nar.: 1967

                  Námestník ministra politických záležitostí. Zodpovedný za riadenie útlaku osôb, ktoré vystupujú na obhajobu svojich legitímnych práv vrátane slobody prejavu.

                  23.3.2012

                  9.

                  REZVANI Gholomani

                  Zástupca guvernéra mesta Rasht. Zodpovedný za hrubé porušovanie práva na spravodlivé konanie.

                  23.3.2012

                  10.

                  SHARIFI Malek Ajdar

                  Najvyšší predstaviteľ súdnictva vo Východnom Azerjbajdžane. Zodpovedný za hrubé porušovanie práva na spravodlivé konanie.

                  23.3.2012

                  11.

                  ELAHI Mousa Khalil

                  Prokurátor v Tabríze. Zodpovedný riadenie hrubého porušovania práva na spravodlivé konanie.

                  23.3.2012

                  12.

                  FAHRADI Ali

                  Prokurátor v Karaji. Zodpovedný za hrubé porušovanie práva na spravodlivé konanie požadovaním trestu smrti pre mladistvého.

                  23.3.2012

                  13.

                  REZVANMANESH Ali

                  Prokurátor. Zodpovedný za hrubé porušovanie práva na spravodlivé konanie požadovaním trestu smrti pre mladistvého.

                  23.3.2012

                  14.

                  RAMEZANI Gholamhosein

                  Veliteľ spravodajstva Revolučných gárd. Zodpovedný za hrubé porušovanie ľudských práv osôb, ktoré vystupujú na obhajobu svojich legitímnych práv vrátane slobody prejavu. Vedúci útvaru zodpovedného za zatýkanie a mučenie blogerov/novinárov.

                  23.3.2012

                  15.

                  SADEGHI Mohamed

                  Plukovník, zástupca veliteľa technického a počítačového spravodajstva Revolučných gárd. Zodpovedný za zatýkanie a mučenie blogerov/novinárov.

                  23.3.2012

                  16.

                  JAFARI Reza

                  Vedúci špeciálneho útvaru na stíhanie počítačovej kriminality. Zodpovedný za zatýkanie, väznenie a stíhanie blogerov a novinárov.

                  23.3.2012

                  17.

                  RESHTE-AHMADI Bahram

                  Zástupca prokurátora v Teheráne. Vedie stredisko vyšetrovania v Evine. Zodpovedný za odopieranie práv obhajcov ľudských práv a politických väzňov vrátane práva na návštevy a iných práv väzňov.

                  23.3.2012


Dôležité právne oznámenie

|

52007BP0111(01)

1. Rozhodnutie Európskeho parlamentu z 24. apríla 2007 o absolutóriu za plnenie všeobecného rozpočtu Európskej únie za rozpočtový rok 2005, oddiel VIII B - Európsky dozorný úradník pre ochranu údajov (C6-0472/2006 - 2006/2170(DEC))

Úradný vestník 074 E , 20/03/2008 S. 0172 - 0172

		1.Rozhodnutie Európskeho parlamentu z 24. apríla 2007 o absolutóriu za plnenie všeobecného rozpočtu Európskej únie za rozpočtový rok 2005, oddiel VIII B - Európsky dozorný úradník pre ochranu údajov (C6-0472/2006 — 2006/2170(DEC))Európsky parlament,- so zreteľom na všeobecný rozpočet Európskej únie na rozpočtový rok 2005 [1],- so zreteľom na konečnú účtovnú závierku Európskych spoločenstiev za rozpočtový rok 2005 - zväzok I (C6-0472/2006) [2],- so zreteľom na výročnú správu Dvora audítorov o plnení rozpočtu za rozpočtový rok 2005 a jeho osobitné správy spolu s odpoveďami kontrolovaných inštitúcií [3],- so zreteľom na vyhlásenie o vierohodnosti vedenia účtov a zákonnosti a správnosti príslušných transakcií, ktoré poskytol Dvor audítorov v súlade s článkom 248 Zmluvy o ES [4],- so zreteľom na článok 272 ods. 10 a články 274, 275 a 276 Zmluvy o ES,- so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [5], a najmä na jeho články 50, 86, 145, 146 a 147,- so zreteľom na článok 71 a prílohu V rokovacieho poriadku,- so zreteľom na správu Výboru pre kontrolu rozpočtu (A6-0111/2007),1. udeľuje Európskemu dozornému úradníkovi pre ochranu údajov absolutórium za plnenie rozpočtu za rozpočtový rok 2005;2. uvádza svoje poznámky v priloženom uznesení;3. poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru, Dvoru audítorov, Európskemu hospodárskemu a sociálnemu výboru, Výboru regiónov, Európskemu ombudsmanovi a Európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).[1] Ú. v. EÚ L 60, 8.3.2005.[2] Ú. v. EÚ C 264, 31.10.2006, s. 1.[3] Ú. v. EÚ C 263, 31.10.2006, s. 1.[4] Ú. v. EÚ C 263, 31.10.2006, s. 10.[5] Ú. v. ES L 248, 16.9.2002, s. 1. Nariadenie zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1).--------------------------------------------------


               24.3.2017

               SK

               Úradný vestník Európskej únie

               C 93/157

         P7_TA(2014)0052
   Žiadosť o ochranu imunity a výsad Lary Comiovej
   Rozhodnutie Európskeho parlamentu zo 4. februára 2014 o žiadosti o ochranu imunity a výsad Lary Comiovej (2014/2014(IMM))
   (2017/C 093/29)

      Európsky parlament,

               —

               so zreteľom na žiadosť Lary Comiovej o ochranu svojej poslaneckej imunity v rámci súdneho procesu pred súdom vo Ferrare, ktorú predložila 16. októbra 2013,

               —

               so zreteľom na vypočutie Lary Comiovej 5. novembra 2013 v súlade s článkom 7 ods. 3 rokovacieho poriadku,

               —

               so zreteľom na články 8 a 9 Protokolu č. 7 o výsadách a imunitách Európskej únie a na článok 6 odsek 2 Aktu z 20. septembra 1976 o priamych a všeobecných voľbách poslancov Európskeho parlamentu,

               —

               so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008, 19. marca 2010 a 6. septembra 2011 (1),

               —

               so zreteľom na rozhodnutie zo 14. januára 2014 o žiadosti o ochranu imunity a výsad Lary Comiovej,

               —

               so zreteľom na článok 6 ods. 3 a článok 7 rokovacieho poriadku,

               —

               so zreteľom na správu Výboru pre právne veci (A7-0067/2014),

               A.

               keďže poslankyňa Európskeho parlamentu Lara Comiová požiadala o ochranu svojej poslaneckej imunity v súvislosti s predvolaním na súd vo Ferrare, ktoré jej bolo doručené 1. októbra 2013 v súvislosti so žiadosťou o náhradu škody spôsobenú jej vyhláseniami počas politickej diskusie v televíznom vysielaní;

               B.

               keďže Lara Comiová 30. júla 2013 už požiadala o ochranu svojej poslaneckej imunity v súvislosti so súdnym konaním, ktoré začala štátna prokuratúra vo Ferrare na základe žaloby pre urážku na cti, ktorého sa mala dopustiť určitými vyhláseniami, ktoré sú predmetom tohto rozhodnutia;

               C.

               keďže v článku 8 Protokolu o výsadách a imunitách Európskej únie, na ktorý sa Lara Comiová vo svojej žiadosti o ochranu imunity výslovne odvoláva, sa stanovuje, že členovia Európskeho parlamentu nepodliehajú žiadnej forme vyšetrovania, zadržania alebo súdneho stíhania vo vzťahu k vyjadreným názorom alebo hlasovaniu pri výkone svojich úloh;

               D.

               keďže pri výkone svojich právomocí týkajúcich sa výsad a imunity sa Parlament predovšetkým usiluje o zachovanie svojej integrity ako demokratického zákonodarného zhromaždenia a o zabezpečenie nezávislosti poslancov pri výkone ich povinností;

               E.

               keďže Európsky parlament má pri prijímaní rozhodnutia o žiadosti o ochranu poslaneckej imunity niektorého z jeho poslancov rozsiahly priestor na voľné uváženie;

               F.

               keďže Súdny dvor uznal, že výslovné vyhlásenie poslanca mimo Európskeho parlamentu môže predstavovať vyjadrenie mienky pri výkone jeho funkcií v zmysle článku 8 protokolu, pričom nie je dôležité miesto, kde k vyhláseniu došlo, ale jeho samotný obsah a povaha;

               G.

               keďže imunita, ktorú požívajú poslanci Európskeho parlamentu v súvislosti so súdnym konaním, sa vzťahuje aj na občianskoprávne konanie;

               H.

               keďže Lara Comiová bola pozvaná do televízneho vysielania ako poslankyňa Európskeho parlamentu, a nie ako vnútroštátne zástupkyňa politickej strany, ktorá už bola zastúpená ďalším hosťom, v súlade s vnútroštátnymi ustanoveniami, ktoré majú zabezpečiť vyvážené zastúpenie politických predstaviteľov v televíznych diskusiách organizovaných v čase volebnej kampane, ako to bolo práve v tomto prípade;

               I.

               keďže v moderných demokraciách sa politická diskusia neodohráva len v parlamente, ale aj prostredníctvom masovokomunikačných prostriedkov, či už v podobe tlačových vyhlásení alebo na internete;

               J.

               keďže v uvedenom televíznom vysielaní Lara Comiová vystúpila ako poslankyňa Európskeho parlamentu, aby diskutovala o politických problémoch, ktoré sa okrem iného týkali verejných zákaziek a organizovanej trestnej činnosti, ktorými sa vždy zaoberala na európskej úrovni;

               K.

               keďže nasledujúci deň sa poslankyňa Comiová žalujúcemu náležite ospravedlnila, pričom toto ospravedlnenie bolo následne odvysielané v ďalšom celoštátnom televíznom programe;

               L.

               keďže v tomto prípade ide o tie isté vyhlásenia, v súvislosti s ktorými Európsky parlament 14. januára 2014 rozhodol, že imunita poslankyne Comiovej bude v rámci trestnoprávneho sporu posudzovaného súdom vo Ferrare ochránená;

               1.

               rozhodol ochrániť výsady a imunitu Lary Comiovej;

               2.

               poveruje svojho predsedu, aby postúpil toto rozhodnutie a správu gestorského výboru príslušným orgánom Talianskej republiky a Lare Comiovej.

      (1)  Rozsudok z 12. mája 1964 vo veci 101/63, Wagner proti Fohrmannovi a Krierovi (Zbierka 1964, s. 387); rozsudok z 10. júla 1986 vo veci 149/85, Wybot proti Faureovi a iným (Zbierka 1986, s. 2391); rozsudok z 15. októbra 2008 vo veci T-345/05, Mote proti Parlamentu (Zbierka 2008, s. II-2849); rozsudok z 21. októbra 2008 v spoločných veciach C-200/07 a C-201/07, Marra proti De Gregoriovi a Clementovi (Zbierka 2008, s. I-7929); rozsudok z 19. marca 2010 vo veci T-42/06, Gollnisch proti Parlamentu (Zbierka 2010, s. II-1135); rozsudok zo 6. Septembra 2011 vo veci C-163/10, Patriciello (Zbierka 2011, s. I-7565).